UAC โชว์กำไร Q3 โต 333%
ยูนิเวอร์แซล แอดซอร์บเบ้นท์ แอนด์ เคมิคัลส์ มีกำไรสุทธิ 29 ล้านบาท ประกาศจ่ายปันผล หุ้นละ 0.10 บาท กำหนดจ่าย 8 ธ.ค.นี้
11 พ.ย. 2553

ยูนิเวอร์แซล แอดซอร์บเบ้นท์ แอนด์ เคมิคัลส์ มีกำไรสุทธิ 29 ล้านบาท ประกาศจ่ายปันผล หุ้นละ 0.10 บาท กำหนดจ่าย 8 ธ.ค.นี้
นายกิตติ  ชีวะเกตุ  กรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ผู้นำเข้าและจำหน่ายสารเคมี และอุปกรณ์ที่ใช้ในอุตสาหกรรมสำรวจและผลิตก๊าซธรรมชาติ โรงกลั่นน้ำมัน ปิโตรเคมี เปิดเผยว่า  ผลการดำเนินงานในไตรมาส 3 มีกำไรสุทธิ 29 ล้านบาท คิดเป็นกำไรต่อหุ้น 0.24 บาท ซึ่งเมื่อเทียบกับไตรมาสเดียวกันปีก่อน เพิ่มขึ้น 333.83 % ที่มีกำไรสุทธิ 6.69 ล้านบาท หรือกำไรต่อหุ้น 0.10 บาท  
ส่วนงวด 9 เดือนแรกของปี 2553 มีกำไรสุทธิ 63.67 ล้านบาท หรือกำไรต่อหุ้น 0.53 บาท เทียบช่วงเดียวกันปีก่อนเพิ่มขึ้น 165.54%  โดยมีกำไรสุทธิ 23.98 ล้านบาท หรือกำไรต่อหุ้น 0.34 บาท 
สาเหตุที่มีกำไรสุทธิเพิ่มขึ้น เนื่องจากมีรายได้จากการขาย 194.18 ล้านบาท ซึ่งส่วนใหญ่เป็นผลิตภัณฑ์ที่มีอัตรากำไรขั้นต้นสูง รวมทั้งยังรับรู้ส่วนแบ่งผลกำไรจากเงินลงทุนในบริษัท บางจากไบโอฟูเอล จำกัด (BBF) ซึ่งเป็นบริษัทร่วมทุนกับบริษัทบางจากปิโตรเลียม ในสัดส่วน 30:70 เพื่อผลิตและจำหน่ายไบโอดีเซล จำนวน 15.65 ล้านบาท 
นอกจากนี้  ที่ประชุมคณะกรรมการบริษัทมีมติยืนยันให้จ่ายเงินปันผลระหว่างกาล แก่ผู้ถือหุ้นในอัตราหุ้นละ 0.10 บาท รวมเป็นเงินทั้งสิ้น 15 ล้านบาท ซึ่งจะกำหนดรายชื่อผู้มีสิทธิรับเงินปันผลในวันที่ 25 พ.ย. นี้ และกำหนดปิดสมุดทะเบียนพักการโอนหุ้น เพื่อสิทธิรับเงินปันผลในวันที่ 26 พ.ย. พร้อมทั้ง กำหนดจ่ายปันผลวันที่ 8 ธ.ค.
นายกิตติ กล่าวต่อว่า สำหรับแนวโน้มผลการดำเนินงานไตรมาส 4คาดว่ายังเติบโตได้อย่างต่อเนื่องจากไตรมาส 3 ซึ่งจะส่งผลให้รายได้ของบริษัททั้งปี 2553 เติบโตได้ตามเป้าที่วางไว้ 10% อย่างแน่นอน จากปี 2552 ที่มีรายได้อยู่ที่ 706.57 ล้านบาท และมีกำไรสุทธิ 37.81 ล้านบาท